**Több mint 1000 gyermek szorul sürgős segítségre az ukrajnai óvóhelyeken: az UNICEF reagál**

**GENF/KIJEV/NEW YORK, 2015. január 27.** – Több mint 1000 gyermek kényszerült földalatti óvóhelyekre Donyeck városában a folytatódó kelet-ukrajnai harcok következtében – közölte a mai napon az UNICEF.

„A gyerekek az érintett területeken óriási stressznek vannak kitéve az elhúzódó konfliktus miatt” – nyilatkozta Giovanna Barberis, az UNICEF ukrajnai képviselője. „Leginkább azok veszélyeztetettek, akik kénytelenek egészségtelen, zsúfolt és jéghideg pincékben és óvóhelyeken menedéket keresni, akik az utcán élnek, illetve akik szegény családból származnak, vagy akiknek súlyos kár keletkezett az otthonában.”

Az UNICEF szerint szeptember óta a folytatódó harcokkal sújtott területeken több ezer ember tölti napjai legnagyobb részét és minden éjszakáját mintegy tucat olyan óvóhelyen, ahol alig vagy egyáltalán nem jutnak vízhez, megfelelő higiéniai feltételekhez, egészségügyi ellátáshoz vagy élelemhez. Bár az óvóhelyek méretei és a bennük uralkodó körülmények változóak, becslések szerint csak Donyeck városában 1000 gyerek keres menedéket rendszeresen ezeken a helyeken a nehéztüzérségi bombázások alatt.

„Az UNICEF ismételten felszólítja az ukrajnai konfliktus minden résztvevőjét, hogy gondoskodjanak a gyermekek biztonságáról” – közölte Barberis asszony.

„Továbbá sürgetjük a nemzetközi közösséget, hogy tegyen lépéseket annak érdekében, hogy biztosítsa az érintett gyermekeknek azt az alapvető segítséget, amire rászorulnak.”

Az UNICEF több mint 1100, óvóhelyeken és pincékben tengődő gyermek és felnőtt között osztott szét higiéniai csomagokat. Az UNICEF ezenfelül hamarosan meleg ruhákat tartalmazó csomagokat fog szétosztani mintegy 10 000 veszélyeztettt gyermeknek a konfliktussal érintett területeken.

2014 márciusa óta több mint 1,5 millió ember kényszerült elhagyni a konfliktus sújtotta területeken található otthonát, ebből közel 1 millió Ukrajnán belül. Köztük több mint 130 000 gyermek.

2014 decemberében az UNICEF további 32,4 millió dollár értékű támogatáshoz folyamodott, hogy kibővíthesse humanitárius misszióját a konfliktussal sújtott ukrajnai területeken, az itt élő gyermekek és családok sürgős szükségleteinek kielégítésére. Eddig 10,16 millió dollár gyűlt össze.

###

**Az UNICEF:**

Az UNICEF-nél a gyermekek jogaiért és jólétéért küzdünk mindenben, amit teszünk. Partnereinkkel karöltve 190 országban és területen dolgozunk azért, hogy elköteleződésünket átültessük a gyakorlatba, kiemelt figyelmet fordítva a leginkább veszélyeztetett és hátrányos helyzetű gyermekek elérésére, minden gyermek javára, mindenhol. További információkért az UNICEF-ről és munkánkról kérjük, látogasson el a [www.unicef.org](http://www.unicef.org) honlapra, kövessen minket a Twitteren és a Facebookon.

**Multimédiás anyagainkat az alábbi linkről töltheti le:**WeShare.unicef.org/MediaResources Mappa: Ukraine Crisis (ukrán válság)

**További információkért vegye fel velünk a kapcsolatot:**

Christophe Boulierac, UNICEF Genf, +41 799 639 244, cboulierac@unicef.org

Veronika Vascsenkó, UNICEF Kijev, +38 044 254 2439, vvashchenko@unicef.org

Najwa Mekki, UNICEF New York, +1917 209 1804, nmekki@unicef.org